b'\n_START_ARTICLE_\nKhattit\n_START_PARAGRAPH_\nKhattit tai khatit (latinaksi chatti) olivat germaaniheimo, joka asui Weserin ja Fuldan jokivarsilla. Tacituksen mukaan khattit olivat neuvokkaampia ja paremmin organisoituneita kuin muut germaanit, valitsivat parhaat miehet p\xc3\xa4\xc3\xa4llik\xc3\xb6ikseen ja taistelivat kurinalaisesti. He olivat tunnettuja vahvasta jalkav\xc3\xa4est\xc3\xa4\xc3\xa4n._NEWLINE_Drusus onnistui voittamaan khattit 9 eaa, mutta heist\xc3\xa4 tuli ensimm\xc3\xa4isell\xc3\xa4 vuosisadalla yksi roomalaisten vaikeimmista vastustajista. Khattit laajensivat tuolloin asuinalueitaan alkuper\xc3\xa4isest\xc3\xa4 kotimaastaan Weserin yl\xc3\xa4juoksulla kohti Mainin jokilaaksoa, ja l\xc3\xb6iv\xc3\xa4t kheruskit sek\xc3\xa4 useita muita naapuriheimoja._NEWLINE_Khattit olivat vuonna 9 Arminiuksen johtamien kheruskien liittolaisina voittamassa roomalaisia Teutoburgin taistelussa. Vuonna 15 Germanicuksen johtama roomalaisarmeija h\xc3\xa4vitti kostoksi khattien maita. Vuonna 69 khattit osallistuivat bataavien kapinaan roomalaisia vastaan._NEWLINE_Vuonna 83 keisari Domitianus ajoi khattit pois Taunuksen yl\xc3\xa4ng\xc3\xb6lt\xc3\xa4, mutta khattit aiheuttivat edelleen harmia roomalaisille liittym\xc3\xa4ll\xc3\xa4 vuonna 89 Lucius Antonius Saturninuksen kapinaan. Khattit tekiv\xc3\xa4t Rooman alueille hy\xc3\xb6kk\xc3\xa4yksi\xc3\xa4 vuosina 162, 170 ja 213. He saattoivat my\xc3\xb6s olla liitossa frankkien kanssa 200-luvulla, ja khattien heimon katsotaankin joskus kuuluvan alkuper\xc3\xa4isiin frankkeihin. _NEWLINE_500-luvun alussa Klodvigin yhdist\xc3\xa4m\xc3\xa4t frankit valloittivat khattien asuma-alueet. Khattien onnistui kuitenkin s\xc3\xa4ilytt\xc3\xa4\xc3\xa4 Frankkien valtakunnassa jonkinasteinen autonomia.'